Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 180/14/5506	Martin, 3.2.2015
EEČ : 2-40-152-2015

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Martin
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že dňa 04.04.2014 asi o 23.20 hod., po tom ako úmyselne vstupoval do vozovky vozidlám idúcim v oboch smeroch po ul. Nábrežnej vo Vrútkach a bol zadržaný hliadkou OO PZ Vrútky, po zákonnom poučení dobrovoľne vydal biele plástové uzatváracie púzdro so zatavenou striekačkou, 2 ks papierových skladačiek s obsahom bielej kryštalickej látky o hmotnosti 0,9 g a 2,2 g spolu s obalom, pričom tieto stopy boli zaslané na skúmanie Kriminalistickému a expertíznemu ústavu PZ Slovenská Ľupča, ktorý v znaleckom posudku po č.p. KEÚ PZ ČES:PPZ-KEU-SL-EXP-2014/1533 konštatoval, že v zaistených stopách sa jedná o kryštalickú látku metamfetamín o hmotnosti 0,08g obsahujúcu 73,8% hmotn. zodpovedajúcich 59mg čistej látky, čo je 1 až 6 obvyklých jednorazových dávok, ďalej  o kryštalickú látku metamfetamín o hmotnosti 1,08g obsahujúcu 74,7% hmotn. zodpovedajúcich 807mg čistej látky, čo je 20 až 81 obvyklých jednorazových dávok a ďalej bola v inej stope zaistená prítomnosť stopového množstva metamfetamínu, ktorý je spôsobilý pri aplikácii ovplyvniť psychiku konzumenta a podlieha ustanoveniam zákona č. 139/1998 Z.z. o omamných látkach, psychotropných látkach a prípravkoch v znení neskorších predpisov  a látka metamfetamín je zaradená do druhej skupiny psychotropných látok

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník  OO PZ Vrútky uznesením sp. zn. ČVS ORP-489/VR-MT-2014 podľa § 199 ods. 1 Tr. por. začal dňa 05.04.2014 trestné stíhanie vo veci prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. d/  Trestného zákona a dňa 06.08.2014 vyšetrovateľ OR PZ, OKP XXXXX pod ČVR ORP-452/1-VYS-MT-2014 vzniesol podľa § 206 ods. 1 Tr. por. obvinenie XXXXX, nar. XXXXX, pre hore uvedený prečin, na tom skutkovom základe, ako je uvedené vo výrokovej časti uznesenia. 

	Vo veci bol vypracovaný znalecký posudok Kriminalistickým a expertíznym ústavom PZ Slovenská Ľupča zo záverov ktorého vyplýva, že v zadržaných stopách bola zistená prítomnosť metamfetamínu, ktorý zaradený do druhej skupiny psychotropných látok.

	Podľa záverov znaleckého posudku znalcov z odvetvia psychiatria XXXXX a XXXXX vyplýva, že obvinený v čase činu nemohol rozpoznať nebezpečenstvo a protiprávnosť činu, nakoľko trpel duševnou poruchou s kvalitatívnymi zmenami základných psychických funkcií.  Jednalo sa o toxickú psychotickú poruchu.  U obvineného došlo k intoxikácii viacerými psychoaktívnymi látkami, v dôsledku ktorých  nemohol ovládať svoje konanie pre duševnú poruchu.  V čase spáchania trestného činu obvinený trpel duševnou chorobou a to toxickou psychózou s manickou a paranoidnou symptomatikou. Jedná sa o duševnú poruchu, ktorá výrazne kvalitatívne aj kvantitatívne narušuje základné psychické funkcie.  V súčasnosti obvinený chápe zmysel trestného konania, pretože príznaky uvedenej duševnej poruchy po absolvovaní liečby ustúpili. Z hľadiska duševného stavu, za predpokladu, že obvinený bude pokračovať požívaním drog, je jeho pobyt na slobode potencionálne nebezpečný pre vysoké riziko recidívy duševnej poruchy.  Znalci navrhujú obvinenému nariadiť ochrannú protidrogovú liečbu ambulantnou formou. 

Po vykonaní všetkých potrebných úkonov za účelom objasnenia skutkového stavu veci, vyšetrovateľ PZ v rámci prípravného konania predložil spisový materiál na Okresnú prokuratúru v Martine s návrhom na zastavenie trestného stíhania podľa § 215 ods. 1 písm. e/ Trestného poriadku. 

Na základe uvedených skutočností som spisový materiál preskúmal a dospel som k záveru, že  vyšetrovanie bolo vykonané v súlade so zákonom a v rozsahu potrebnom na rozhodnutie, pričom som zistil, že v predmetnej veci sú dané dôvody na postup podľa ustanovenia § 215 ods. 1 písm. e/ Tr. por., teda návrh vyšetrovateľa PZ na zastavenie trestného stíhania podľa označeného zákonného ustanovenia je plne opodstatnený a trestné stíhanie obvineného je potrebné zastaviť. 

Podľa § 215 ods.1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Duševnou poruchou sa rozumie nielen duševná choroba, ale každá, hoci aj krátkodobá porucha psychických funkcií páchateľa, ak táto porucha spôsobila stratu schopnosti ovládať svoje konanie. Samotná duševná porucha pokiaľ nemá tieto dôsledky, nemôže byť dôvodom na uznanie nepríčetnosti. Nedostatok rozpoznávacích a ovládacích schopností nemusí existovať súčasne, stačí ak páchateľovi chýba jedna z týchto schopností. Duševná porucha sa posudzuje v čase spáchania činu. 

Podľa § 172 ods. 1 písm. d/ Tr. zák., kto neoprávnene prechováva po akúkoľvek dobu omamnú látku, psychotropnú látku, jed alebo prekurzor, alebo kto takú činnosť sprostredkuje, potrestá sa odňatím slobody na 3 až 10 rokov.

Z vykonaného dokazovania doposiaľ vyplynul dostatočný záver, že obv. XXXXX svojim konaním naplnil všetky znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. d/  Trestného zákona.
 
Vzhľadom však na tú skutočnosť, že zo záverov znaleckého skúmania vyplynulo, že obvinený v čase spáchania skutku, ktorý sa mu kladie za vinu, nemohol pre duševné ochorenie ovládať svoje konanie, nie je za tento čin trestne zodpovedný, a preto bolo potrebné rozhodnúť tak, ako je uvedené vo výrokovej časti tohto uznesenia, teda trestné stíhanie obvineného pre jeho nepríčetnosť zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Dr. Roman Tatarka
prokurátor